b'\n_START_ARTICLE_\nLe\xc5\xbeaj\n_START_SECTION_\nPovijest\n_START_PARAGRAPH_\nKlizni le\xc5\xbeajevi u\xc5\xa1li su u upotrebu pronalaskom kota\xc4\x8da, dakle davno prije nove ere, a danas je to strojni dio koji nas prati na svakom koraku: od ru\xc4\x8dnog sata (promjeri od 0,3 do 0,6 mm, optere\xc4\x87enja od nekoliko mN) do ogromnih kliznih le\xc5\xbeajeva valjaoni\xc4\x8dkih stanova (promjeri preko 1000 mm, optere\xc4\x87enja preko 40 kN). Izme\xc4\x91u dijelova u relativnom gibanju nalazi se tanki sloj ulja ili uljni film, debljine reda veli\xc4\x8dine 2 do 50 \xce\xbcm._NEWLINE_Valjni le\xc5\xbeaj patentirao je vel\xc5\xa1ki izumitelj Philip Vaughan 1794., a prvi je primijenio u Francuskoj Jules Suriray 1869., na pedalima za bicikl. Kod njih se izme\xc4\x91u dijelova u relativnom gibanju (unutra\xc5\xa1njeg prstena vezanog za osovinu i vanjskog prstena vezanog za ku\xc4\x87i\xc5\xa1te) nalaze valjna tijela promjera reda veli\xc4\x8dine 2 do 50 mm.\n_START_SECTION_\nVrste le\xc5\xbeajeva\n_START_PARAGRAPH_\nPrema na\xc4\x8dinu rada le\xc5\xbeajevi se dijele na klizne le\xc5\xbeajeve i kotrljaju\xc4\x87e ili valjne le\xc5\xbeajeve. Prema smjeru djelovanja sila, le\xc5\xbeaj mo\xc5\xbee biti popre\xc4\x8dni i uzdu\xc5\xbeni.\n_START_SECTION_\nKlizni le\xc5\xbeaj\n_START_PARAGRAPH_\nKlizni le\xc5\xbeaj omogu\xc4\x87uje vo\xc4\x91enje pokretnih strojnih dijelova (osovine, vratila) i prijenos optere\xc4\x87enja s rukavca osovine ili vratila na blazinicu le\xc5\xbeaja. Klizne povr\xc5\xa1ine podmazane su uljem, a rje\xc4\x91e ma\xc5\xa1\xc4\x87u ili krutim sredstvima za podmazivanje. Prema djelovanju optere\xc4\x87enja razlikuju se radijalni i aksijalni klizni le\xc5\xbeajevi. Postoje jo\xc5\xa1 i klizni le\xc5\xbeajevi za vo\xc4\x91enje koji slu\xc5\xbee samo za vo\xc4\x91enje osovine ili vratila, a ne prenose nikakva vanjska optere\xc4\x87enja. _NEWLINE_U kliznom le\xc5\xbeaju, le\xc5\xbeajni dio osovine ili vratila (\xc4\x8dep ili rukavac) oslanja se na glatku, izda\xc5\xa1no podmazivanu cilindri\xc4\x8dnu plohu. Ona je redovito izra\xc4\x91ena od materijala mek\xc5\xa1eg od materijala \xc4\x8depa; smje\xc5\xa1tena je u ku\xc4\x87i\xc5\xa1tu, a naziva se blazinica. Klizni le\xc5\xbeaj izra\xc4\x91uje se kao zatvoreni (o\xc4\x8dni), s jednodijelnom blazinicom, ili kao otvoreni, s dvodijelnom blazinicom. Samoprilagodljivi le\xc5\xbeaj ima blazinicu vezanu s ku\xc4\x87i\xc5\xa1tem preko kuglaste povr\xc5\xa1ine, pa se os le\xc5\xbeaja mo\xc5\xbee prilagoditi polo\xc5\xbeaju osi vratila ili osovine. Blazinice se naj\xc4\x8de\xc5\xa1\xc4\x87e izra\xc4\x91uju od bijele kovine (slitina kositra, bakra, olova i antimona), bronce ili od sinteriranih metala, a u posebnim slu\xc4\x8dajevima od plastike, gume, drva i drugih materijala. Za podmazivanje redovito slu\xc5\xbei mineralno ili sintetsko ulje, a kod gumenih blazinica voda. Prednost je kliznoga le\xc5\xbeaja be\xc5\xa1uman rad, dobro amortiziranje udaraca, manja osjetljivost na ne\xc4\x8disto\xc4\x87e, ve\xc4\x87a tolerancija pri izradbi i lak\xc5\xa1i popravci.\n_START_SECTION_\nNa\xc4\x8din rada i podmazivanje kliznih le\xc5\xbeajeva\n_START_PARAGRAPH_\nOsnovna namjena podmazivanja kliznih le\xc5\xbeajeva jest smanjenje trenja i time smanjenje gubitaka snage, smanjenje tro\xc5\xa1enja i time pove\xc4\x87anje vijeka trajanja le\xc5\xbeaja, te smanjenje zagrijavanja i time spre\xc4\x8davanje zaribavanja le\xc5\xbeajeva. Ova tri cilja ostvaruju se dobrim podmazivanjem, pri kojem su povr\xc5\xa1ina rukavca i blazinice le\xc5\xbeaja razdvojene tankim slojem ulja (uljnim filmom), u kojem vlada teku\xc4\x87e trenje. Prema tome, kod idealnog kliznog le\xc5\xbeaja nema tro\xc5\xa1enja. Dobri le\xc5\xbeajevi mogu pod povoljnim okolnostima raditi bez vidljivog tro\xc5\xa1enja, s prakti\xc4\x8dki neograni\xc4\x8denom trajnosti. To je posljedica razvoja tribologije \xe2\x80\x93 znanosti o trenju, tro\xc5\xa1enju i podmazivanju. Za postizanje teku\xc4\x87eg trenja potrebno je u sloju maziva osigurati tlak koji omogu\xc4\x87ava ravnote\xc5\xbeno stanje s vanjskim optere\xc4\x87enjem le\xc5\xbeaja. Ovo se posti\xc5\xbee hidrostati\xc4\x8dkim ili hidrodinami\xc4\x8dkim na\xc4\x8dinom podmazivanja.\n_START_SECTION_\nKotrljaju\xc4\x87i ili valjni le\xc5\xbeaj\n_START_PARAGRAPH_\nValjni le\xc5\xbeaj omogu\xc4\x87uje, sli\xc4\x8dno kao i klizni le\xc5\xbeaj, vo\xc4\x91enje pokretnih strojnih dijelova, umetnutih u odgovaraju\xc4\x87e ku\xc4\x87i\xc5\xa1te. Sastavljeni su od unutarnjeg i vanjskog prstena (ili plo\xc4\x8de  kod aksijalnih le\xc5\xbeajeva), izme\xc4\x91u kojih se u odgovaraju\xc4\x87e oblikovanom kavezu vrte valjna tijela. Me\xc4\x91u valjnim tijelima prevladava trenje valjanja. Valjni le\xc5\xbeajevi mogu istovremeno prenositi popre\xc4\x8dno i uzdu\xc5\xbeno optere\xc4\x87enje, samo popre\xc4\x8dno ili samo uzdu\xc5\xbeno optere\xc4\x87enje. Obzirom na optere\xc4\x87enje koje prevladava razlikuju se popre\xc4\x8dni i uzdu\xc5\xbeni valjni le\xc5\xbeajevi._NEWLINE_Kotrljaju\xc4\x87i ili valjni le\xc5\xbeaj ima izme\xc4\x91u osovine i tijela le\xc5\xbeaja umetnut niz valjnih tijela (na primjer valjaka ili kuglica), koja se za vrijeme rada kotrljaju. Ta su tijela obi\xc4\x8dno smje\xc5\xa1tena izme\xc4\x91u dva prstena, jednoga navu\xc4\x8denog na osovinu, a drugog utisnutog u ku\xc4\x87i\xc5\xa1te stroja. Kako bi se sprije\xc4\x8dilo trenje me\xc4\x91u valjnim tijelima, poseban dr\xc5\xbea\xc4\x8d (kavez) osigurava me\xc4\x91u njima stalni razmak. Prema rasporedu valjnih tijela le\xc5\xbeajevi mogu biti jednoredni i dvoredni, a prema obliku kugli\xc4\x8dni, valjkasti, igli\xc4\x8dasti, ba\xc4\x8dvasti i sto\xc5\xbeasti. Podmazuju se naj\xc4\x8de\xc5\xa1\xc4\x87e ma\xc5\xa1\xc4\x87u, ali i uljem ako su na takvu mjestu gdje je mogu\xc4\x87e osigurati dotok \xc4\x8distog ulja. Mogu se izvesti kao uzdu\xc5\xbeni, popre\xc4\x8dni ili uzdu\xc5\xbeno-popre\xc4\x8dni. Obi\xc4\x8dno su od metala, a u novije se doba dijelovi valjnih le\xc5\xbeaja izra\xc4\x91uju i od kerami\xc4\x8dkih materijala. Kotrljaju\xc4\x87i le\xc5\xbeajevi danas su u naj\xc5\xa1iroj upotrebi, a u odnosu na klizne le\xc5\xbeajeve njihove su prednosti: manji gubitci zbog trenja (koeficijent trenja kotrljanja znatno je manji od koeficijenta trenja klizanja), lak\xc5\xa1e odr\xc5\xbeavanje i nadzor, neznatan utro\xc5\xa1ak maziva, manji su i serijski se proizvode u normiziranim izmjerama pa su zato lako zamjenljivi i jeftiniji.\n_START_SECTION_\nPopre\xc4\x8dni valjni le\xc5\xbeajevi\n_START_PARAGRAPH_\nPopre\xc4\x8dni valjni le\xc5\xbeajevi su u osnovi namijenjeni za preno\xc5\xa1enje popre\xc4\x8dnih optere\xc4\x87enja, iako neke izvedbe omogu\xc4\x87avaju i prijenos uzdu\xc5\xbenih optere\xc4\x87enja. Me\xc4\x91usobno se razlikuju prije svega prema obliku valjnih tijela. U praksi se najvi\xc5\xa1e upotrebljavaju kugli\xc4\x8dni le\xc5\xbeajevi u kojima su valjna tijela kuglice.\n_START_SECTION_\nJednostavni kugli\xc4\x8dni le\xc5\xbeajevi\n_START_PARAGRAPH_\nJednostavni kugli\xc4\x8dni le\xc5\xbeajevi standardizirani su prema ISO 15, DIN 625 i HRN M C3.600. Dopu\xc5\xa1taju velike brzine vrtnje, te su primjereni za preno\xc5\xa1enje obostranih popre\xc4\x8dnih i uzdu\xc5\xbenih optere\xc4\x87enja. S obzirom da imaju povoljnu cijenu, u praksi su to naj\xc4\x8de\xc5\xa1\xc4\x87e kori\xc5\xa1teni valjni le\xc5\xbeajevi. Izra\xc4\x91uju se u jednorednoj ili dvorednoj izvedbi. Jednoredni kugli\xc4\x8dni le\xc5\xbeajevi su kruti, nerastavljivi radijalni le\xc5\xbeajevi u kojima su valjna tijela (kuglice) vo\xc4\x91ena u dubokim utorima u unutarnjem i vanjskom prstenu le\xc5\xbeaja. Imaju pribli\xc5\xbeno jednaku radijalnu i aksijalnu nosivost, a od svih vrsta le\xc5\xbeajeva najprimjereniji su za najvi\xc5\xa1e brzine vrtnje. Dvoredni kugli\xc4\x8dni le\xc5\xbeajevi imaju, u usporedbi s jednorednima, ve\xc4\x87u radijalnu nosivost, ali dopu\xc5\xa1taju ne\xc5\xa1to manje brzine vrtnje. U zadnje vrijeme se sve manje upotrebljavaju jer su ih u praksi skoro u potpunosti zamijenili dvoredni kugli\xc4\x8dni le\xc5\xbeajevi s kosim dodirom.\n_START_SECTION_\nSamopodesivi kugli\xc4\x8dni le\xc5\xbeajevi\n_START_PARAGRAPH_\nSamopodesivi kugli\xc4\x8dni le\xc5\xbeajevi su standardizirani prema ISO 15, DIN 630 i HRN M. C3.68. Imaju kutnu pokretljivost, pa su zato neosjetljivi na kutna odstupanja i savijanje vratila. Optimalna unutarnja konstrukcija osigurava malo trenje valjnih povr\xc5\xa1ina, ve\xc4\x87u nosivost i dugi \xc5\xbeivotni vijek le\xc5\xbeaja. Izra\xc4\x91uju se s valjkastim i sto\xc5\xbeastim provrtom s nagibom 1:12.\n_START_SECTION_\nKugli\xc4\x8dni le\xc5\xbeajevi s kosim dodirom\n_START_PARAGRAPH_\nKugli\xc4\x8dni le\xc5\xbeajevi s kosim dodirom standardizirani su prema ISO 15, DIN 628 i HRN M.C3.621. Optimalna unutarnja konstrukcija osigurava veliku to\xc4\x8dnost vrtnje, veliku nosivost u radijalnom i jednom (jednoredni i dvoredni s T-rasporedom) ili oba (dvoredni) aksijalna smjera, velike brzine vrtnje i miran hod. Aksijalna nosivost le\xc5\xbeaja raste s kutom dodira izme\xc4\x91u kuglice i prstenova le\xc5\xbeaja. Jednoredni kugli\xc4\x8dni le\xc5\xbeajevi s kosim dodirom imaju kut dodira 40\xc2\xb0, nerastavljivi su i dopu\xc5\xa1taju velike brzine vrtnje. Na raspolaganju su u dvije izvedbe - normalnoj i univerzalnoj. Dok su le\xc5\xbeajevi normalne izvedbe primjereni za ule\xc5\xbei\xc5\xa1tenja u kojima je za svaki oslonac potreban samo jedan le\xc5\xbeaj koji prenosi aksijalno optere\xc4\x87enje samo u jednom smjeru, le\xc5\xbeajevi univerzalne izvedbe predvi\xc4\x91eni su za ule\xc5\xbei\xc5\xa1tenje dvaju ili vi\xc5\xa1e le\xc5\xbeajeva zajedno u nizu, s proizvoljnim me\xc4\x91usobnim rasporedom.\n_START_SECTION_\nValjkasti le\xc5\xbeajevi\n_START_PARAGRAPH_\nValjkasti le\xc5\xbeajevi su standardizirani prema DIN 5412 i HRN M.C3.631 do 642. Geometrija dodira izme\xc4\x91u valjaka i prstenova le\xc5\xbeajeva pobolj\xc5\xa1ana je takozvanim logaritamskim profilom dodira, koji omogu\xc4\x87uje optimalno podmazivanje i pravilno kretanje kotrljaju\xc4\x87ih tijela. Posljedica toga je du\xc5\xbei \xc5\xbeivotni vijek, pouzdaniji rad i manja osjetljivost na odstupanja od idealnih odnosa. Izra\xc4\x91uju se u jednorednoj ili dvorednoj izvedbi. Jednoredni valjkasti le\xc5\xbeajevi mogu biti s kavezom ili bez. Prvi imaju valjke vo\xc4\x91ene u kavezu, koji je pri\xc4\x8dvr\xc5\xa1\xc4\x87en na jednom od prstenova le\xc5\xbeaja. Prsten le\xc5\xbeaja s pri\xc4\x8dvr\xc5\xa1\xc4\x87enim kavezom odvojiv je skupa s valjcima od drugog prstena, \xc5\xa1to omogu\xc4\x87uje jednostavnu ugradnju i rasklapanje le\xc5\xbeajeva. Op\xc4\x87enito, ovi le\xc5\xbeajevi prenose velika radijalna optere\xc4\x87enja, a primjereni su i za velike brzine vrtnje._NEWLINE_Osnovne izvedbe nisu primjerene za dodatna aksijalna optere\xc4\x87enja, ali s odgovaraju\xc4\x87e oblikovanim prstenima ovi le\xc5\xbeajevi mogu prenositi mala optere\xc4\x87enja i u aksijalnom smjeru. Jednoredni valjkasti le\xc5\xbeajevi bez kaveza imaju pove\xc4\x87an broj valjaka \xc5\xa1to omogu\xc4\x87uje izradu vrlo kompaktnih sklopova s le\xc5\xbeajevima. Odlikuju se malom visinom popre\xc4\x8dnog presjeka, u usporedbi sa \xc5\xa1irinom (malen prostor za ugradnju), te su primjereni za vrlo velika radijalna_NEWLINE_optere\xc4\x87enja. Slaba strana su im ne\xc5\xa1to manje dopu\xc5\xa1tene brzine vrtnje. Dvoredni valjkasti le\xc5\xbeajevi se izra\xc4\x91uju se u pravilu bez kaveza i imaju sli\xc4\x8dna svojstva kao i jednoredni le\xc5\xbeajevi, osim \xc5\xa1to su primjereni za jo\xc5\xa1 ve\xc4\x87a vanjska optere\xc4\x87enja.\n_START_SECTION_\nSto\xc5\xbeasti ili koni\xc4\x8dni le\xc5\xbeajevi\n_START_PARAGRAPH_\nSto\xc5\xbeasti le\xc5\xbeajevi su standardizirani prema DIN 720 i HRN M.C3.735. Mogu istovremeno prenositi radijalno i aksijalno optere\xc4\x87enje. Obi\xc4\x8dno se izra\xc4\x91uju u jednorednoj izvedbi, a aksijalna optere\xc4\x87enja mogu prenositi samo u jednom smjeru. Ako aksijalne sile djeluju u oba smjera, potrebno ih je pri ugradnje namjestiti zrcalno u odnosu jednog prema drugom. Le\xc5\xbeajevi su rastavljivi i omogu\xc4\x87uju odvojenu ugradnju unutarnjeg prstena s valjnim vijencem i vanjskog prstena.\n_START_SECTION_\nBa\xc4\x8dvasti le\xc5\xbeajevi\n_START_PARAGRAPH_\nBa\xc4\x8dvasti le\xc5\xbeajevi su standardizirani prema DIN 635 i HRN M. C3.651 do 657. Sli\xc4\x8dno kao i samopodesivi kugli\xc4\x8dni le\xc5\xbeajevi, kutno su pokretljivi i zato neosjetljivi na kutno odstupanje vratila, ali u usporedbi s njima imaju vi\xc5\xa1u nosivosti u radijalnom i u aksijalnom smjeru. Ba\xc4\x8dvasti le\xc5\xbeajevi su op\xc4\x87enito le\xc5\xbeajevi upotrebljivi za velika optere\xc4\x87enja.\n_START_SECTION_\nIgli\xc4\x8dasti le\xc5\xbeajevi\n_START_PARAGRAPH_\nIgli\xc4\x8dasti le\xc5\xbeajevi su standardizirani prema ISO 1206 (DIN 617). Valjna tijela su valjci manjih promjera (iglice) koji osiguravaju relativno veliku nosivost unato\xc4\x8d malim popre\xc4\x8dnim presjecima. Izra\xc4\x91uju se s unutarnjim prstenom ili bez njega, a primjereni su svugdje tamo gdje je u radijalnom smjeru na raspolaganju malo prostora za ugradnju. Igli\xc4\x8dasti le\xc5\xbeajevi s unutarnjim prstenom su upotrebljivi za ule\xc5\xbei\xc5\xa1tenja kod kojih nije mogu\xc4\x87e ili nije ekonomski opravdano kaljenje i bru\xc5\xa1enje vratila. Igli\xc4\x8dasti le\xc5\xbeajevi bez unutarnjeg prstena predstavljaju optimalno rje\xc5\xa1enje za ule\xc5\xbei\xc5\xa1tenja kod kojih je vratilo mogu\xc4\x87e kaliti i brusiti. Jedni i drugi su primjereni samo za radijalna optere\xc4\x87enja.\n_START_SECTION_\nUzdu\xc5\xbeni valjni le\xc5\xbeajevi\n_START_PARAGRAPH_\nUzdu\xc5\xbeni valjni le\xc5\xbeajevi u pravilu prenose samo velika uzdu\xc5\xbena optere\xc4\x87enja. Izme\xc4\x91u sebe se razlikuju prema obliku valjnih tijela.\n_START_SECTION_\nUzdu\xc5\xbeni kugli\xc4\x8dni le\xc5\xbeajevi\n_START_PARAGRAPH_\nUzdu\xc5\xbeni kugli\xc4\x8dni le\xc5\xbeajevi su standardizirani prema ISO 104 (DIN 711) i HRN M.C3.701/705. Mogu prenositi samo uzdu\xc5\xbena optere\xc4\x87enja. Izra\xc4\x91eni su kao jednoredni ili dvoredni le\xc5\xbeajevi. Prvi prenose uzdu\xc5\xbena optere\xc4\x87enja u jednom, a drugi u oba smjera. Jedni i drugi dopu\xc5\xa1taju relativno velike brzine vrtnje. Le\xc5\xbeajevi su rastavljivi \xc5\xa1to omogu\xc4\x87uje odvojenu ugradnju pojedinih sastavnih dijelova i time lak\xc5\xa1u ugradnju.\n_START_SECTION_\nUzdu\xc5\xbeni valjkasti le\xc5\xbeajevi\n_START_PARAGRAPH_\nUzdu\xc5\xbeni valjkasti le\xc5\xbeajevi imaju vrlo jednostavan oblik i gra\xc4\x91u. Sastavljeni su od dviju ravnih podlo\xc5\xa1ki za le\xc5\xbeajeve izme\xc4\x91u kojih je uzdu\xc5\xbeni vijenac kotrljaju\xc4\x87ih tijela. Mogu prenositi samo uzdu\xc5\xbena optere\xc4\x87enja u jednom smjeru, a stvaraju ule\xc5\xbei\xc5\xa1tenja koja su neosjetljiva na udare i zahtijevaju malo prostora. Le\xc5\xbeajevi su rastavljivi, pa se svi dijelovi mogu ugraditi odvojeno. Upotrebljavaju se prvenstveno tamo gdje je nosivost uzdu\xc5\xbenih kugli\xc4\x8dnih le\xc5\xbeajeva premala.\n_START_SECTION_\nUzdu\xc5\xbeni igli\xc4\x8dasti le\xc5\xbeajevi\n_START_PARAGRAPH_\nUzdu\xc5\xbeni igli\xc4\x8dasti le\xc5\xbeajevi stvaraju kruta ule\xc5\xbei\xc5\xa1tenja, neosjetljiva na udarce, koja mogu prenositi velika jednosmjerna aksijalna optere\xc4\x87enja, a trebaju najmanje prostora za ugradnju u uzdu\xc5\xbenom smjeru. Za tra\xc4\x8dnice uzdu\xc5\xbenog igli\xc4\x8dnog vijenca u tim le\xc5\xbeajevima mogu se upotrijebiti i \xc4\x8deone povr\xc5\xa1ine strojnih dijelova, \xc4\x8dime se dodatno u\xc5\xa1te\xc4\x91uje na prostoru.\n_START_SECTION_\nUzdu\xc5\xbeni ba\xc4\x8dvasti le\xc5\xbeajevi\n_START_PARAGRAPH_\nUzdu\xc5\xbeni ba\xc4\x8dvasti le\xc5\xbeajevi su standardizirani prema DIN 728 i HRN M.C3.711/715. Tra\xc4\x8dnice su im postavljene koso na os le\xc5\xbeaja, zbog \xc4\x8dega mogu, osim aksijalnih, prenositi i radijalna optere\xc4\x87enja. Le\xc5\xbeajevi su kutno pokretljivi, te zato neosjetljivi na kutno odstupanje vratila.\n_START_SECTION_\nMagnetni le\xc5\xbeaj\n_START_PARAGRAPH_\nMagnetni le\xc5\xbeaj je le\xc5\xbeaj koji omogu\xc4\x87uje vo\xc4\x91enje pokretnih strojnih dijelova, kao \xc5\xa1to su osovine i vratila, kori\xc5\xa1tenjem magnetne levitacije. Osovine i vratila se okre\xc4\x87u bez ikakvog fizi\xc4\x8dkog dodira, a trenje i tro\xc5\xa1enje dijelova je izuzetno malo. Koristi se kod elektrana, alatnih strojeva, kod naftnih bu\xc5\xa1otina i cjevovoda prirodnog plina. Koristi se i kod Zippe plinskih centrifuga, u postupku dobivanja oboga\xc4\x87enog uranija. Koristi se i kod turbomolekularnih sisaljki ili pumpi, jer bi uljno podmazivanje zagadilo uzorak. Magnetni le\xc5\xbeaj omogu\xc4\x87uje najve\xc4\x87e brzine okretanja le\xc5\xbeaja, koje su ostvarene u praksi.\n_START_SECTION_\n\xc5\xa0iljasti le\xc5\xbeaj\n_START_PARAGRAPH_\n\xc5\xa0iljasti le\xc5\xbeaj ili le\xc5\xbeaj za \xc5\xa1iljasti rukavac je specijalni klizni le\xc5\xbeaj s vrlo malim trenjem jer se le\xc5\xbeaj i rukavac (dio osovine ili vratila gdje se nalazi le\xc5\xbeaj) dodiruju teoretski u jednoj to\xc4\x8dki. Valjkasti rukavac osovine maloga je promjera i na kraju prelazi u sto\xc5\xbeac (\xc5\xa1iljak) kojemu je vrh kuglasto zaobljen. Promjer valjkastog dijela je od 0,25 do 1 milimetar. Polumjer zaobline vrha sto\xc5\xa1ca treba biti mali (od 0,005 do 0,2 milimetra), a povr\xc5\xa1ina \xc5\xa1iljka fino obra\xc4\x91ena bru\xc5\xa1enjem i poliranjem. \xc5\xa0to je polumjer manji to je manji i moment sile trenja, pa su manji gubitci na trenje. No veli\xc4\x8dina polumjera ovisi i o optere\xc4\x87enju, i to tako da je za ve\xc4\x87e optere\xc4\x87enje i polumjer ve\xc4\x87i.'